Δρόμος FM 89.8

Ο Δρόμος FM 89.8 είναι τοπικός, μουσικός ψυχαγωγικός ραδιοφωνικός σταθμός, με έδρα την Κηφισιά. Μεταδίδει κυρίως μόνο ελληνική και ξένη μουσική, αλλά διοργανώνει και μουσικές συναυλίες.

Ιστορικό
Ξεκίνησε τη λειτουργία του στις αρχές του 1989 στη συχνότητα 104.2 ως Ράδιο Μέγαρα με ενημερωτικό χαρακτήρα. Στα μέσα του 1994 μετονομάστηκε σε Ράδιο Μανία και στις αρχές του 1997 σε Ciao FM μετατρέποντας τον σταθμό σε ψυχαγωγικό με μετάδοση τραγουδιών από το Ελληνικό και ξένο ρεπερτόριο. Με την κατανομή των συχνοτήτων το 2002, ο σταθμός μεταφέρεται στην τωρινή του συχνότητα 89.8 MHz. Το 2004 μετονομάστηκε σε Soho Radio και το 2007 πήρε τη σημερινή του ονομασία (Δρόμος FM) μεταδίδοντας μόνο τραγούδια από το Ελληνικό ρεπερτόριο ενώ στα μέσα του 2015 γίνεται επαναφορά του ξένου ρεπερτορίου.

Δικτυώσεις
Ο σταθμός μέχρι στιγμής διαθέτει δίκτυο συνεργατών σε Ελλάδα (μέσω του Ροδίτικου Best FM 90.1 & 103.1 και του Χανιώτικου ομότιτλου ραδιοσταθμού στην Κρήτη που εκπέμπει στη συχνότητα 105.4 και παλιότερα μέσω του Στυλ FM Έβρου και νυν Ράδιο Ελπίδα 96.1) και Κύπρο (μέσω του ομώνυμου ραδιοσταθμού που εκπέμπει στις συχνότητες 106.7 με Παγκύπρια εμβέλεια, 100.3 με κάλυψη στη Λεμεσό και 100.5 με κάλυψη στη Λάρνακα) για αναμετάδοση μέρους του προγράμματος.

Ιδιοκτησία
Ο σταθμός άλλαξε πολλές φορές ιδιοκτησία στην ιστορία του. Ο φορέας που τον διαχειρίζεται είναι η Θέμα Ράδιο Μονοπρόσωπη Ανώνυμη Εταιρεία η οποία συστάθηκε στις αρχές του 1989 ως εταιρεία περιορισμένης ευθύνης με την επωνυμία Ράδιο Μέγαρα - Ραδιοφωνικές Παραγωγές και πρώτη έδρα τα Μέγαρα.

Πρώτος του ιδιοκτήτης ήταν ο Σωτήρης Παπαηλίας ο οποίος ξεκίνησε το ραδιοφωνικό σταθμό με το όνομα Ράδιο Μέγαρα, ένα χρόνο πριν το ομότιτλο τηλεοπτικό κανάλι TVM (νυν Action 24). Στα μέσα του 1994, αποχώρησε από τη μετοχική σύνθεση ο ιδρυτής του σταθμού Σωτήρης Παπαηλίας και το πλειοψηφικό πακέτο των μετοχών του σταθμού εξαγοράστηκε από τον επιχειρηματία Ανδρέα Ζύγουρα, ενώ ο σταθμός μετονομάστηκε σε Ράδιο Μανία με αλλαγή έδρας στην Αγία Παρασκευή.

Στα τέλη του επόμενου έτους, αποχωρεί και ο Ανδρέας Ζύγουρας από τη μετοχική σύνθεση, και το πλειοψηφικό πακέτο των μετοχών του φορέα εξαγοράζεται από τον τότε εκδότη του περιοδικού Ciao Γιώργο Βογιατζίδη, ενώ ο σταθμός μεταφέρεται στην Αθήνα. Στις αρχές του 1997 μεταβάλλεται η επωνυμία της εταιρείας σε Θέμα Ράδιο ΕΠΕ και ο σταθμός μετεξελίσσεται σε Ciao FM ενώ οχτώ χρόνια μετά, λόγω αλλαγής ιδιοκτησίας σε Soho Radio με αλλαγή έδρας στον Ταύρο. Στις αρχές του 2008, μετατρέπεται η εταιρεία από πολυπρόσωπη σε μονοπρόσωπη ΕΠΕ και ο διακριτικός τίτλος μεταβάλλεται στον σημερινό σε Θέμα 89.8 ενώ η έδρα του σταθμού μεταφέρεται στην Κηφισιά. Την περίοδο εκείνη πραγματοποιήθηκε μεταβίβαση πακέτου και αύξηση μετοχικού κεφαλαίου ενώ στα τέλη της επόμενης χρονιάς, ο φορέας του σταθμού από Εταιρεία Περιορισμένης Ευθύνης μετατρέπεται σε Ανώνυμη Εταιρεία με το ίδιο όνομα και διακριτικό τίτλο. Μετέπειτα έγιναν διάφορες αλλαγές στο διοικητικό συμβούλιο από το καλοκαίρι του 2010 και μεταβολές στο μετοχικό κεφάλαιο από το 2014. Στις αρχές του 2020 η ιδιοκτήτρια κατέστη μονοπρόσωπη.

Παραπομπές

Εξωτερικοί σύνδεσμοι
Δρόμος 89.8 live
Επίσημη ιστοσελίδα του Δρόμος FM
Ακούστε ζωντανά τον Δρόμος FM

Ελληνικοί ραδιοφωνικοί σταθμοί
Όμιλος Βαρδινογιάννη